戲贈江仲嘉司兵
作者：程俱
朝代：宋

paragraphs: 君不見謝公栖遲樂東土，起作司馬征西府。
莫年談笑有穰孫，鶴唳風聲走強虜。
又不見子猷剡川高興闌，肯隨鶴書落人間。
不知騎曹底官職，朝來拄頰看西山。
平生清真翠巖老，泉石膏肓偶同調。
歲寒落落見孤松，不忍低眉寧枯槁。
年來無米繼朝炊，聞說吳興富魚稻。
不妨來作古司兵，士卒投醪止鳬藻。
美哉洋洋霅溪水，秋塘百里荷花繞。
當年釣徒放浪處，醉目悠然送歸鳥。
斯人不死世不識，往往凌波弄瑤草。
君方參同佐龍虎，我欲治荒種梨棗。
會當月夜見龐眉，一笑超然凌八表。